Miheils Kavelašvili

thumb|Miheils Kavelašvili 2025. gadā
**Miheils Kavelašvili** (; dzimis 1971. gada 22. jūlijā) ir Gruzijas politiķis un bijušais futbolists. Viņš ir partijas "Tautas spēks" līdzdibinātājs.

Kā spēlētājs viņš bija uzbrucējs, kurš spēlēja Anglijas Premjerlīgā ''Manchester City'' komandā un vairākās komandās Šveices Superlīgā — ''Grasshoppers'', ''Zürich'', ''Luzern'', ''Sion'', ''Aarau'' un ''Basel''. Spēlējis arī Tbilisi "Dinamo" un Vladikaukāzas "Spartak". Gruzijas izlasē viņam 46 spēles un deviņi gūti vārti.

2016. gadā viņš pievērsās politikai un tika ievēlēts Gruzijas parlamentā no partijas "Gruzijas sapnis", bet pēc tam to pameta, lai kļūtu par partijas "Tautas spēks" līdzdibinātāju, kas ir "Gruzijas sapņa" satelīta partija.

2024. gada 27. novembrī valdošā partija "Gruzijas sapnis" izvirzīja Kavelašvili kā savu kandidātu Gruzijas prezidenta amatam. 14. decembrī “Gruzijas sapņa” kontrolētā elektoru kolēģija, kuru opozīcija boikotēja, ievēlēja Kavelašvili prezidenta amatā. Opozīcija un iepriekšējā prezidente Salome Zurabišvili Kavelašvili ievēlēšanu prezidenta amatā novērtējusi kā neleģitīmu. Kavelašvili 29. decembrī inaugurēts prezidenta amatā.

## Futbola karjera
Tāpat kā daudzi vadošie Gruzijas futbolisti, Kavelašvili sāka savu karjeru Tbilisi "Dinamo", 1989. gadā iekļūstot pirmajā komandā no kluba jaunatnes sistēmas. Būdams prasmīgs uzbrucējs, viņš drīz vien nostiprinājās "Dinamo" komandā, līdz 1995. gadā pārcēlās uz Krievijas klubu Vladikaukāzas "Spartak".

1996. gada 1. martā viņš uzsāka trenēties ar ''Manchester City'' komandu, līdz beidzot pievienojās klubam pārejas perioda pēdējā dienā. Premjerlīgā viņš debitēja 6. aprīlī, gūstot vārtus derbija spēlē pret ''Manchester United''. Pēc kluba izkrišanas līgu zemāk viņš aizvadīja 24 spēles (2 vārti) Futbola līgas pirmajā divīzijā. Spēļu skaits nebija pietiekams, lai nodrošinātu viņa darba atļaujas pagarināšanu un viņš tika izīrēts uz ''Grasshoppers'', 1998. gadā uzvarot Šveices Superlīgā. Kopš tā laika viņš lielāko daļu savas karjeras pavadīja Šveicē, spēlējot ''Zürich'', ''Luzern'', ''Sion'' un ''Aarau'' komandā. 2004. gada rudenī *Aarau* viņu izīrēja Vladikaukāzas "Spartak", taču viņš atgriezās Šveicē jau pēc septiņām spēlēm.

2005.—2006. gada sezonā Kavelašvili pievienojās *[[FC Basel]]* pirmajai komandai galvenā trenera Kristiana Grosa vadībā, kurš šajā amatā klubā aizvadīja septīto sezonu. Gross bija *Grasshoppers* galvenais treneris, kad Kavelašvili ar šo klubu bija uzvarējis Šveices čempionātā 1997.—1998. gada sezonā. Kavelašvili debitēja kluba sastāvā mājas spēlē ''St. Jakob-Park'' stadionā 2006. gada 12. martā, kad viņš nāca uz maiņu 66. minūtē. Tajā pašā spēlē viņš guva arī savus pirmos vārtus komandas labā, tie bija mača uzvaras vārti, jo *Basel* uzvarēja ar 1:0 pret *Grasshoppers*. Bāzele sezonu bija iesākusi labi un līdz pat pēdējai līgas kārtai bija kopīga čempionāta līdere ar ''Zürich''. Līgas sezonas pēdējā dienā *Basel* savā laukumā spēlēja ar *Zürich*. Pēdējā minūtē Cīrihes futbolista Juliana Filipesku gūtie vārti nozīmēja, ka galarezultāts bija 2:1 viesu komandas labā, un tas deva *Zürich* pirmo čempiontitulu kopš 1980.—1981. gada. Titulu Bāzeles klubs zaudēja vārtu starpības dēļ.

Kavelašvili savā pirmajā sezonā *Basel* rindās aizvadīja desmit spēles un visās nāca uz maiņu. Otrajā sezonā viņš arī aizvadīja septiņas spēles, arī vienmēr nākot uz maiņu, taču klubs viņu atbrīvoja pirms ziemas pārtraukuma, un viņš noslēdza savu aktīvās futbolista karjeru. Viņš kopumā aizvadīja 26 spēles Bāzeles kluba rindās, kopā gūstot 12 vārtus. 14 no šīm spēlēm bija Šveices Superlīgā, trīs UEFA kausa izcīņā un deviņas bija draudzības spēles. Četrus vārtus viņš guva līgas spēlēs, bet pārējos astoņus — pārbaudes spēļu laikā.

### Starptautiskā karjera
Ar Gruzijas izlasi viņš uzvarēja 1998. gada Maltas starptautiskajā futbola turnīrā.

## Atsauces

## Ārējās saites